
RAPORT

asupra Proiectului de Lege pentru modificarea şi completarea Ordonanţei Guvernului nr. 2/2001 privind regimul juridic al contravenţiilor

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, cu Proiectul de Lege  pentru modificarea şi completarea Ordonanţei Guvernului nr. 2/2001 privind regimul juridic al contravenţiilor, trimis cu adresa nr. PL-x 318 din 1 iulie 2019 şi  înregistrat cu nr. 4c-13/592  din 2 iulie 2019.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 26 iunie 2019, în condiţiile art. 75 alineatul (2) teza a III –a din Constituţia României, republicată.

Consiliul Legislativ, prin avizul nr. 204 din 20 martie 2019, a avizat negativ ini’iativa legislativă.
Consiliul Economic şi Social a transmis un aviz nefavorabil cu privire la iniţiativa legislativă.

Comisia pentru drepturile omului, culte şi problemele minorităţilor naţionale a transmis un aviz favorabil cu nr. 4c-6/465 din 4 septembrie 2019.

Proiectul de lege are ca obiect de reglementare modificarea şi completarea Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare, în sensul stabilirii competenţei consiliilor locale de a pune în executare anumite sancţiuni contravenţionale, precum şi de a stabili înlocuirea amenzii cu sancţiunea obligării contravenientului la prestarea unei activităţi în folosul comunităţii, în situaţiile în care contravenientul persoană fizică nu a achitat amenda în termen de 30 de zile de la rămânerea definitivă a sancţiunii şi nu există posibilitatea executării silite.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, avizul Consiliului Legislativ şi avizul Consiliului Economic şi Social în şedinţa din 17 septembrie 2019. 


La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.
 
Cu ocazia dezbaterilor s-a constatat că în calitatea lor de autorităţi deliberative, consiliile locale nu pot exercita competenţe referitoare la executarea sancţiunilor contravenţionale, aşa cum se propune în iniţiativa legislativă. De asemenea, soluţiile propuse prin proiectul de lege încalcă dispoziţiile art. 42 din Constituţia României, republicată, cu privire la interzicerea muncii forţate.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor respingerea  Proiectului de Lege pentru modificarea şi completarea Ordonanţei Guvernului nr. 2/2001 privind regimul juridic al contravenţiilor. 
În raport cu obiectul şi conţinutul reglementării, proiectul de lege face parte din categoria legilor ordinare.
            PREŞEDINTE,                                                                       SECRETAR,
          Nicuşor HALICI                                                      Aida – Cristina  CĂRUCERU
Consilier parlamentar, Paul Şerban

